Ντόμινε, κβο βάντις; (Καρράτσι)

Ντόμινε, κβο βάντις; (λατινικά: Domine, quo vadis?, μετάφραση: Κύριε, πού πηγαίνεις;) είναι πίνακας που φιλοτέχνησε ο Ιταλός ζωγράφος του Μπαρόκ, Αννίμπαλε Καρράτσι. Χρονολογείται περίπου το 1602 και τον παρήγγειλε ο Καρδινάλιος Πιέτρο Αλντομπραντίνι. Η αμοιβή του καλλιτέχνη ήταν μια αλυσίδα από χρυσάφι. Στη συλλογή της οικογένειας Αλντομπραντίνι καταγράφεται το 1603. Σήμερα φιλοξενείται στην Εθνική Πινακοθήκη του Λονδίνου, από την οποία αποκτήθηκε με αγορά το 1826.

Το έργο απεικονίζει ένα περιστατικό με θρησκευτικό θέμα το οποίο απεικονίζεται σπάνια στην εικονογραφία γιατί δεν αναφέρεται στην Καινή Διαθήκη. Σύμφωνα με την αφήγηση, κατά τη διάρκεια των διωγμών του Νέρωνα, ο Απόστολος Πέτρος διέφυγε από τη Ρώμη. Ενώ περπατούσε στην Αππία Οδό είχε ένα όραμα του Χριστού ο οποίος κουβαλούσε το Σταυρό του. Τότε ρώτησε, “Κύριε, πού πηγαίνεις;” Η απάντηση που έλαβε ήταν πως ο Χριστός πήγαινε στη Ρώμη για να σταυρωθεί και πάλι. Αργότερα ο Πέτρος επέστρεψε στη Ρώμη όπου και μαρτύρησε.

Εξωτερικοί σύνδεσμοι 
 Εικόνες από την Εθνική Πινακοθήκη

Πίνακες του Αννιμπάλε Καρράτσι
Πίνακες της Εθνικής Πινακοθήκης του Λονδίνου